khistorydata/jeongjo-sjw-relations huggingface dataset:
정조 22년 · 목
疏略曰本府元還爲三萬四千餘石而太爲一萬四千餘石田農之中太農較少各穀之中太還獨多雖在常年每當秋捧之時民間艱納專在於此況如今年之歉本色準捧其勢尤難今若限三千石移送於太還不足邑而如以移轉爲難則一依詳定作錢移送於所受邑則實爲還民莫大之惠以所受邑言之以此詳定之價來秋一包足可辦備在彼旣無所害在此大有所益其於裒多益寡之政實爲兩便此其還政之不可不變通者也本府軍總束伍爲一千七百餘名馬兵爲二百四名臣於聚點時見其軍容太不成樣其中馬兵尤爲寒心名雖馬軍其實則不如步軍蓋馬匹責立實爲最苦之役故人皆厭避其所充定者皆是貧殘無依之類雖欲責以立馬習藝而其道誠末由也本邑如此則所管十四邑亦可推知今若減其元數一依北道親騎衛例改其名色使得齒於將校別選將校子支中不犯軍役而家勢稍裕者使充其額又定節目旗牌哨官等任必於此選中取才或循次而差出以爲千別將階梯若其出身之道自有馬兵都試亦宜稍廣其額使有才者得售其才時存馬兵則幷汰作保人一人各備兩保俾作資裝則軍容必有改觀之效矣若曰一營之制兵難遽減云爾則元額中折半則除作新抄折半則仍置舊軍舊軍雖不可用新抄猶可足恃此其軍政之不可不變通者也本府量案之成在於二去庚子中間八十餘年之間川徙谷夷田形屢變或有不知田庫而納稅者或有依舊起耕而漏稅者改量之請匪今斯今只緣事係重大因循至今況當荐歉之餘尤不宜擧論此事若限以數年稍待豐熟而其所經營設施之道預先料理待限卽行俾無臨時倉卒之患別選明恕之吏心計之佐使之擧行則經界旣正民解倒懸之急矣此其田政之不可不變通者也乞加採納焉批以還弊事問于道臣從長措處狀聞事令政院下諭軍制事令兵判問於諸營將臣的確草記稟處田政事豈讓他倅年豐則斯可爲之
정조 22년 · 강
副護軍卜台鎭疏陳農務諸條賜批
정조 22년 · 목
疏略曰農功之所先務莫要於興水利而水利之效莫要於堤也臣嘗讀故處士柳馨遠之隨錄曰扶安之訥堤臨陂之碧骨堤萬頃之黃藤堤是謂湖南三大堤當其始築之際竭一國之力以成者而中間毀棄不過動數郡之力依舊葺成則蘆嶺以北永無凶荒之年湖南沿海之郡可比於蘇杭近世經綸之士馨遠爲最而其言如是則三堤之利不言可知伏望明揀廷臣之習於此術者待春興役精抄飢民使之赴其役而食於官以至麥秋之時則此堤纔成民食將裕矣其餘諸通諸邑堤堰之載於籌司帳內者亦使之一時興造諸處堤堰能復其舊則此萬世之利也近年旱乾之災未必大盛於昔日而連歲饑饉之荐臻未必專由於旱乾也臣則以爲山田火耕之漸盛而野田之乾燥全由於是也火田之律更加申嚴則山野之問兩得其利移秧之法蓋於鋤耘之力少勝於播種故氓俗無知徒知廣作之爲務不識鹵莾之貽害臣請明曉州縣之吏分巡原野除其水根洞畓之外高燥平野之處待雨種稻者嚴禁其移秧皆使早春乾播不遵敎令者論以當律不給年災則痼弊庶可矯而天災亦可免矣烟茶之糜穀其害孔甚而但一世嗜好不可劃然禁斷臣謂元帳之田勿許種茶又禁劚山燒林之習其爲不作無益害有益者莫此爲要也牛酒松三禁實爲國家金石之典也近年以來禁酒一節其法太弛酒流生禍指不勝屈糜穀之害的然甚明而祭祀之需賓客之供不可盡禁臣謂勿禁其私釀但禁其買賣則民食之所補益決然有顯效之望也牛禁則恐不可如近日之劃然一定也泛駕僨轅之犢老敗無用之㹀周處無路立而飼養且百日之勞一日之樂在於歲時莫不屈指顒望伐牛釃酒朋集燕飮臣謂私屠之令不可不嚴而至於歲時一屠特許寬假一以使貧民得開用錢之路一以使名節同被胥悅之澤實爲無損有益之政也吾東四民之中農者甚少其中官吏之害於農者其實則酷矣臣謂定其額數大邑不過四五十小邑亦減其半其餘皆驅之歸農則通計八路當添累千萬墾土之民當除累千萬害農之人矣批以三日莅政之餘如物在喉者湖西之爾與湖南之張顯慶欲爲收用而特除之繁絮或近渴縵未果焉爾與顯慶皆多年兼史而爾則甄復後滿瓜陞資未爲實職顯慶壬申年登科明年爲七十猶在角圈之列也際見爾疏盛陳經綸殊可嘉也許令廟堂稟處
정조 22년 · 강
靈巖幼學鄭始元疏陳設筒引水之法賜批
정조 22년 · 목
疏略曰我東沃野數千里間多空地之棄以其灌漑之無計也今臣別有設筒引水之法可謂發前人所未發而地勢之高低雖不同引水於筒中則無遺漏之弊若如本源相等而乍低則中間雖有深壑高邱導水踰越勢不難矣大抵水自高而流從地形而下者水之本性也作畓處雖在水下然間阻邱陵又有深壑則引水中斷難以踰越故雖有沃野廢棄者良以此也臣所謂設筒之法陶甄瓦筒而中通外圓自上流鱗次埋之於土中導水於筒中而若逢川壑則隨地形埋筒於水底越其低若阻高岸則從地勢而立筒於岸邊踰其高者無他理也源流自高而入于筒中則水積中而流不息故陞高而踰者也如是引水則不計高低遠近灌水作畓也奚特築堰防洑之利乎今臣此法似是迂闊臣旣試嘗安敢以一毫未瑩之事仰瀆聖聰也哉伏顧使臣始敎於諸道以利一國之農民批以爾旣別有設筒引水之法發前人所未發質言於章奏仍言其制之陶甄瓦筒中通外圓壑則埋而越其低岸則立而踰其高試之則可知其利用與否卽令戶惠堂取考論理草記
정조 22년 · 강
前監察李宇炯疏陳洑堰之法水車之制賜批
정조 22년 · 목
疏略曰臣於水利之說粗有講究之功曾以造輪灌漑之法陳疏天陛伏蒙恩批一則令度支詰造一則令道伯驗試事鉅力綿荏苒至此而臣前疏所未及陳者卽洑堰之法也世之築洑者甚多而皆不得其法枉費無限財力而不見成效各邑所在堤堰合有修築之擧而一向荒棄實爲慨然臣竊以爲築堰亦有道多燔方甓稍大於瓦而廣各數尺許鱗次作溝自下漸上欲其蓄水則閉塞之欲其泄水則開導之比之疊石扃木之法尤爲便利而所築自堅確臣嘗於農政全書考其圖譜而得水栅之法始知築洑之妙方何者有衍平沮洳之地在於川邊可作澤農者就其上流之多灘處五里十里之間有石岸盤結合作洑口者設柱施杙而其間架必如長廊之制橫截一川之廣而栅之上下兩傍植以編木使大石不漏而石則不計巨細雜聚而亂庤之以其所編之木爲界限則其栅一成隱然若石巒橫亘防水甚鞏而用木至少築石實多則泥沙凝合其間雖有潦不少撼其策可以萬全臣嘗以此法試之江陵之嶺西自昨秋爲始至于今年二月栅役纔畢而事力不逮不及開渠而止六月潦兩峽川大漲汎溢栅面幾乎三丈而水落之後見麤沙大石克物洑內其栅果晏然不動此其驗也若於沙川則用稿葦等物周遮于水栅之旁而塡土石其中使不得滲漏則所築亦堅矣過此以往其岸若高於川至一丈二丈必有軸有輪而後可以貯水而灌漑之水車之制甚夥惟龍尾爲最極則也其器以圓木爲軸而上下均之其溝作螺旋之斜勢而隔以編墻圍以薄板用漆灰與瀝靑而塗之使之無罅作鐵樞兩端倣句股而竪之隨所處而作八齒次以臥軸之立輪其齒相接其旁一輪附以受水之箑則三輪相應不用人力隨湍勢而自轉其水沛然由墻溝而湧上其制視他車尤妙矣此外有高轉筒車者亦可用於流水視其岸而作大輪順流而架設之其輞則橫繫以板使之激水而轉之縱懸以筒使之挹水而瀉之則其功不下龍尾而得水差少矣至於陂澤井泉處地稍深卑者可以恒升車挈水其筒之長與岸均齊下端以薄板隔之隨其方圓而作孔鍜鐵爲舌以爲開闔之具別植長竿于板而上下之則此如鼓爐鞴而風生水從筒中出而滾滾不撤若夫玉衡之盤壺雙筒與夫虹吸之法皆以銅錫作之臣不能試之此其車制之大略也臣竊覸三南與畿甸可以興水功者邑邑有之或爲新築或因奮址爲洑爲堰在在修治則其利甚博然平郊廣陸旁帶大川不可尋洑者水車不可無也批以飽聞爾孜孜於水利嘉乃誠力所以有造試之命而尙未爲焉云者近來事皆如此爾疏下廟堂此後籌坐時招爾細叩必令一試之
정조 22년 · 강
守衛官尹溥疏陳欲務農政宜擇守令仍請貯水禁松抑奢之政賜批
정조 22년 · 목
疏略曰夫農作之功專在於農糧而列邑還穀乃吾民之農糧也民納精實吏換荒麤旣不足以爲播種之資備饁食之具則當春失農職由於此且民之作農一家所業多不過數三落身役戶還艱辛備納而若吏若隸以至面任之輩逐戶求乞又當營穀作錢之時假令發賣爲百石則混出還米必加四五倍盡歸私橐明春分還時勒給皮雜穀半成塵土者於至貧無依之殘戶及其納還也稱以年例作米雜穀一石準捧白米竝色落七八斗如是之際鞭扑狼籍以此之故民不業農農而失業臣愚以爲欲務農政宜擇守令杜吏奸而嚴還法然後農本可立也其次卽堤堰之貯水而貯水之要當嚴松禁松禁自是法律而山腰以上之冒耕又是當禁之事則外方之漫不察飭寧不寒心奢侈二字又爲妨農之大者朱門之梁肉如堆以至外邑下吏夏苧冬紬之衣皆從斯民膏血中出來古之良倅一切嚴禁爲其不敢負逋害及民間而然也凡此弊源末梢爲病之端盡歸於農抑奢侈一款卽亦務本之先務也批以擇守令之說卽要道之要道至於小民之困於誅求徵索寧不切矜亦在道臣守令之得其人此所以三日大政欲求其中之翹楚也貯水禁松抑奢三條下廟堂可以稟處者稟處
정조 22년 · 강
有政吏曹參判李敬一參議蔡弘遠進
정조 22년 · 강
以李敬一外補永興府使
정조 22년 · 목
因永興府使望筒敎以政望書入太遲滯致煩酬應吏曹參判李敬一永興府使除授當日辭朝參政銓官推考
정조 22년 · 강
備邊司以廣州留守洪檍還任啓
정조 22년 · 목
備局啓言廣州留守洪檍還任與否草記事奉承筵敎矣該留守纔已發行云
정조 22년 · 강
命前縣監洪勉謙還屬內醫院
정조 22년 · 목
內醫院啓言漣川縣監洪勉謙令該曹口傳付軍職事命下矣請依例還屬本院允之
정조 22년 · 강
勘放時囚尹㬘等
정조 22년 · 목
義禁府啓言三陟前府使尹㬘原情以爲渠於壬子年到任後凡係營邑所需魚物一遵辛亥釐正節目貿用及其在任稍久益知海弊就官需例貿酌定元數中猶爲節損稍加其本價又成册子反貼營門以置云江陵前府使兪漢謨原情以爲索知浦戶難支之弊思效一分蘇捄之方謹守辛亥新定節目另加操束隨處節損無敢違越而猶不能益加爬櫛痛祛弊源此莫非不職之罪云高城前郡守柳範休原情以爲渠於乙卯七月赴任聞空官之間海捧多濫該吏則嚴治該錢則還徵防役各津應役實戶以節目中元定數磨鍊區別大小等每戶幾錢一一懸錄知委浦氓所納比前減半使臣求請辛亥釐正後從中濫捧者又倍數故査出減給至於官需則流來謬例出給租四十石零終歲取用之數無節矣前郡守洪樂舜革罷其弊元租則依前出給物種則什減五六分故遵而行之而前郡守革弊略定之數亦不忍盡徵綽略蠲減云敎以兪漢謨則似無所犯身爲法從之臣旣無蠲給減除之可言則不可白放依罷職諸囚例勘放柳範休則洪樂舜已減之後更減云爾則勘罪非所可論放送使之待城門開還官尹㬘則所供似然而與兪漢謨之法從柳範休之別異差間以不應爲公罪區別功議勘放後草記又啓言時囚罪人柳範休卽爲放送使之待城門開還官兪漢謨依李鎭復等例罷職放送尹㬘杖八十收贖而功減一等杖七十以公罪收贖放送而前因他罪勿限年定配於順安縣請發遣府羅將還發配所敎以尹㬘前犯未能詳記而還發似過矣收贖放送又啓言時囚罪人李汝節杖一百收贖告身盡行追奪永不敍用私罪施行允之又啓言時囚罪人李汝節放送而前因特敎克定江界府馬馬海土兵係是軍伍請令兵曹稟處允之○兵曹啓言李汝節旣是馬馬海土兵罪人該鎭還爲押付而出付畿營使之定驛子押送敎以不可一事各勘土兵則自當在勿論中矣
정조 22년 · 강
備邊司以林川郡守尹持範靈光郡守宋文述成歡察訪姜世鷹疏陳諸條回啓
정조 22년 · 강
諸承旨持公事入侍于熙政堂召見邊將初仕人
정조 22년 · 강
命未下直閫帥守令皆令明日辭朝
정조 22년 · 강
承旨韓晩裕請海營失火時待令營屬査治事問于大臣法官處之從之
정조 22년 · 목
晩裕啓言外方公廨之火災間或有之而未有若今番海營之火可驚可愕之甚者傳聞之說雖不可詳槪非尋常之事也監司旣至此境而一營下屬無一焦頭爛額之人人心如此苟當緩急則又何責親上死長之道乎海俗本自獰悍宜有大懲創之擧以勵諸道臣謂伊衣待令之營屬爲先査治施以當施之律而竝覈失火之由恐合事宜請下詢大臣法官以爲別般嚴處之地從之
정조 22년 · 목
承旨申耆啓言昨日廣州留守洪檍辭疏下廟堂稟處批旨有措辭下敎而以依爲之書入臣之矇然捧納不勝惶悚而當該注書不可無警請推考擧條批答更爲付標從之
정조 22년 · 강
推禮曹判書金載瓉
정조 22년 · 목
承旨申耆啓言前判書尹弘烈卒逝狀啓十九日入來則停朝市當自十九日至二十日而誤爲磨鍊請當該禮曹堂上推考從之
정조 22년 · 강
遞兵曹參知金祖淳
정조 22년 · 목
敎曰未肅拜兵曹堂上許遞前望單子入之
정조 22년 · 강
命武臣堂上祿試射今日仍行
정조 22년 · 목
兵曹啓言今日武臣堂上祿試射停朝市不得爲之以明日設行敎以旣因該房擧條停朝市誤爲磨鍊之該堂已爲問備祿試射仍行
정조 22년 · 강
遞都總管鶴林君焴副總管鄭大容
정조 22년 · 목
都總府啓言今此親臨誓戒時寶劍侍衛不可不備員而都總管鶴林君焴有身病李膺擧在外副總管鄭大容未肅拜二員未差請令政院稟旨變通仍令該曹口傳差出允之敎以李膺擧外許遞
정조 22년 · 강
以蔡弘履徐邁修爲都總管洪聖淵申應周爲副總管口傳也
정조 22년 · 강
慶尙監司李義綱忠淸監司李泰永以道內田畓陳起數爻馳啓
정조 22년 · 목
義綱狀啓以爲本道戊午條年分災實依例磨鍊精書作册竝與元都目上送戶曹而事目元俵災一萬四千結加劃災一萬七千二百五十五結合三萬一千二百五十五結較量元結參互災形均排列邑則今川反田四十結八十五負五束今浦落田二十三結三十七負六束今續陳田十四結十五負四束今覆沙田三十九結二十負九束今川反畓三十七結十三負八束今浦落畓二十二結九十二負三束今覆沙畓四十八結七十負一束未移全災畓一千七百五十四結八十負四束旱損全災畓一萬一百十二結四十二負九束晩移全災畓九千一百八十九結二十六負七束海溢全災畓二百五十九結三十四負五束代播九千七百十二結七十九負九束癸丑還起未充補條三千八百十二結四十三負九束則申飭列邑或叩簿搜括或査陳充代今已準實民無冤徵災傷中起墾二千六百七十結六十八負二束入錄實總舊陳中還起一千一百四十一結七十五負七束降等免稅後査充結數成册修正上送于備邊司及戶曹今還起加耕田畓二百五十九結五十七負二束內一百七十結七十五負三束以降等降續依例免稅在實結八十八結八十一負九束而通計實總則左道實田畓八萬八千二百十一結十七負七束右道實田畓八萬七千二百三十九結六十九負三束合實田畓十七萬五千四百五十結八十七負火田爲一百七十六結六十二負各邑田畓結數出米太數爻則待都會官收租文書出場追後登聞計料○泰永狀啓以爲本道今年災頉竝計新奮名色合而爲二萬七千六百八十六結九十三負九束而事目劃下災一萬五千結外不足災一萬二千六百八十六結九十三負九束加劃特蒙準許臣躬執都數裁酌分排仍又嚴飭守宰務令均俵量奮陳川浦沙及元續陳各年降續等田畓中新還起一一開錄而若其奮陳中新起則依定式減給三年稅以示勸墾之意除各樣雜頉則帳內外竝田六萬二千一百三十七結四十七負六束畓三萬七千四百六十結四負四束火粟田八十一結七十一負一束合實田畓九萬九千六百七十九結二十三負一束故陳起區別分作兩册上送戶曹
정조 22년 · 강
命慶尙監司李義綱狀啓還下送
정조 22년 · 목
義綱以道內名山時無火田冒耕事海澤加耕姑無犯禁事堤堰姑無冒耕事馳啓敎以如許可笑之狀啓付之廟堂還下送
정조 22년 · 강
壯勇營以箭串牧場放牧本營雌馬今年息馬匹數爻啓
정조 22년 · 목
該營啓言箭串場放牧本營雌馬今戊午息雄馬六匹雌馬六匹合十二匹自司僕寺報來矣添錄於元數以爲憑考之地
정조 22년 · 강
命黃海前監司李義駿返柩時擔軍依例擧行弔祭待返柩爲之致祭文拔例措辭
정조 22년 · 목
備邊司啓言黃海監司李義駿返柩時擔軍依法典題給之意請分付所經各邑敎以依例擧行弔祭則待其返柩爲之此宰臣卽奮僚也多賴稽古之力間經滄桑收錄未幾奄聞卒逝之報其爲嗟惜豈特失一善治之監司乎致祭時拔例措辭事分付
정조 22년 · 강
放時囚朴崙壽閔命爀朴鍾淳金珠淵
정조 22년 · 목
因崙壽命爀鍾淳囚單敎以附過放送又因珠淵囚單敎以日寒如此放送
정조 22년 · 강
命安興前僉使皮聖麟待待命拿囚
정조 22년 · 강
命龍岡縣定配罪人李潤明徒流案爻周
정조 22년 · 목
平安監司閔鍾顯以潤明物故馳啓敎以徒流案爻周罪名蕩滌
정조 22년 · 강
前令廉德隅疏陳農務五條賜批
정조 22년 · 목
疏略曰農爲六事之首食爲八政之先土爰稼穡則當此土旺用事之盛德勸農之敎渙發於千土支土累土之歲首凡我依土食土之民敢不竭力而服田以副我殿下飭農望秋之盛意哉臣聞善敎不如躬行伏顧殿下遵先大王已行之規行親耕之禮中宮殿遵王大妃殿已行之規行親蠶之禮則此國家勸農之大政不勸而自勸矣抑以臣一得之見略擧農政而條陳之蓋農政有五一曰不擾民不奪時二曰助農種給農糧三曰豫則立勤則得四曰均田政闢土地五曰敎以義懲以刑何者民惟邦本本擾則難立時有農節節違則無成使斯民樂土安業然後民有所措而各遂其生春不失耕秋有所獲也助農種給農糧云者孟子所謂春省耕而補不足秋省斂而助不給之意而今也則不然嗟我農民終歲作苦及其秋熟則所謂實穀盡輸於官府而至於翌年其實穀則盡歸於營府耗穀及姦吏之囊橐而農民受食之還不過皮穀而已年分告歉則或蕩減或停退或代穀許捧而貪墨姦猾之輩掩其行關鞭扑督捧至於無田土無族隣難捧者然後開示關文一二人依施則所謂蕩減與停退之實效盡入於中間弄幻而翌年分給之時則米代唐唐代粟粟代太太代耳稷抄出於各里都錄此所謂拒給而上年難捧處一二石代捧條今不知其爲幾石之多也實爲農民之大瘼而此弊最甚於北路者無他自癸甲以後罷暗行繡衣之故也欲捄其弊則歲遣暗行以法繩之則貪饕姦猾之輩自有懲戢而還政可完還政旣完則農政之勸自在其中矣豫則立勤則得云者春不早耕秋無所獲凡我農夫胡不蚤蚤乎襏襫三農銍刈三秋者此七月篇所謂無非豫也然而農不可餘力而爲也則必也無怠無荒不可一日間斷勤豫二字乃勸農之妙訣也且夫田政亦農政也以北道言之奧在丙午年量田而自戊巳以後水道變易水畓爲陸田陸田爲水畓者有之而至於田稅則一從丙午量案爲水農者所當畓稅而以田米輸焉爲陸農者所當田稅而以租米輸焉有甚於此者田畓間永無田形之地依量案徵稅焉田政若是不均而農政何以勸哉自朝家另擇道守臣改打量均田政然後農政可得而勸也至若闢土地云者我國之廢四郡久廢不闢臣常爲恨曾於甲寅西之慈城北之厚州兩鎭之地有許民闢萊之敎矣近伏見厚州儒生等未徹之疏本則設鎭三載民戶至八百之多而拘於邦禁有可闢之地而不敢加闢聚民易散云伏願許闢四郡使日聚之民入此作農則此實勸農之一大政也且夫敎以義懲以刑者何也闢土作農飽食逸居而不以義敎之則民彝斁矣敎之而若有犯科作奸之人則刑以治之然後人倫可明王章可擧矣然而五者不能自行而在於得人內而司空之職治粟之官必得其人外而方伯之任地方之官必得其人則農不失時家給人足然則勸農之政不在於他而秪在於得人而已批以親耕親蠶卽我列朝已行之典禮而顧今治敎政謨萬萬不及於列朝何敢先從儀節間事爲而修述乎修述之實在於丑月頒綸之有一分實效也北關之姑未差遣繡衣非未遑也前此旣言於臺臣之批而行將觀勢下送矣外此所陳當留意
정조 22년 · 강
守衛官劉宗燮疏請別設勸農之官賜批
정조 22년 · 목
疏略曰爲治之道責不專則事不一今之地官之職雖是土穀之總領者而亦難獨任於農政也外而方伯守宰雖是兼管勸農之任而初無以農事董飭之司故擧皆以循例漫漶爲主未見專一之效也爲今之計則莫如依周官司徒之職別立勸農司有土均之官有均水之職有簡器之吏俾令各自董飭於列州列邑一聽其便宜稟咨以行苟有可利於農功者無不畢擧而以時巡審偵察凡係方伯守宰之勤慢虛實皆有以論啓則方伯守宰必有所勸而知所以董力矣且夫天時之早晩地利之興廢人力之勤怠雖在於董飭之如何然而農夫所患者惟在於地征之不均也水功之難力也器械之不備也若使地征也均水功也興器械也備則天地人之時也力也者自然有沕合之理而至如所謂望杏瞻蒲之不失其時種瓜藝麻之各因其利晝茅宵綯之必盡其力者亦豈待自上命令之一一提飭者耶批以地征與水功與器械三者敷陳爾說極有理勸農之宜有所掌之司爾言亦然幷許廟堂稟處
정조 22년 · 강
命西南官門聚點時執頉諸邑倅照律分揀
정조 22년 · 목
兵曹以慶尙道全羅道各邑軍兵官門聚點時軍兵器械執頉各邑守令照律啓敎以今番則照律分揀
정조 22년 · 강
命牙山囚林嶪減死照律洪州囚李古致喬桐囚秦同伊更爲究覈慈仁囚銀三嚴刑取服
정조 22년 · 목
忠淸監司李泰永狀啓以爲牙山縣殺獄罪人林嶪獄事更覈狀聞事判下矣以德山縣監林淳浩別定同推官與主推官該縣監閔百準使之眼同嚴覈而此獄初檢諸招則曰林洪共毆而林最緊踢覆檢則曰林則緊踢而洪則解挽今於會推則又曰林但捽曳而洪果屢踢其所以三變其說兩犯互換者皆由實因之在於被踢而不歸之觸犯故也大抵群鬪衆毆之中孰輕孰重本自難辨而此獄尤然各自沈酣俱無省覺而三人齊起衆手交加則雖使毆踢狼藉莫知其誰所撞着今此屍身無他痕損而只見觸犯之形證則始鬪者之執定元犯在法當然且擔來時受置行檢前逃避俱是知罪生㥘之眞贓林嶪依前訊推期於得情洪森烈則助勢共犯昭著難掩施以次律不容但已洪文起則別無緊犯之事宜在勿問之科令該曹稟處○刑曹啓言此獄正犯詞證諸人前日則一詞歸罪於林嶪今日則交口下石於森烈前日之招是則今日之招非也今日之招是則前日之招非矣是果獄老生奸而然耶推官曰倉卒盤問莫若於招之爲正道臣曰檢前逃避明是生㥘之眞贓俱以林嶪爲正犯而不爲細究端由而但以前招歸重則終無更査之獄不爲到底窮覈而惟憑逃躱爲贓則亦非愼獄之道請更令道臣應問各人等捉致營庭親執詳査啓聞後稟處敎以無論洪哥與林哥林哥與洪哥小奉之死在於兩人之中而兩人中設令覈得眞箇當者所謂當者未必是正犯也洪書房先打之說旣載於初案則不待査庭變招之諉於洪哥洪哥豈可曰全無可犯乎其然其不然都且置之死者殺者都是醉漢醉漢醉裏所爲何以知輕重之屬誰屬某乎道啓雖以林哥之始鬪爲左契而洪哥亦云先打此獄速卽究竟不至失刑死者亦必不以償死爲齎冤林嶪令道臣分付推官嚴刑減死照放其餘各人等亦令分輕重處置又啓言洪州牧殺獄罪人李古致獄事今覽道臣更査啓本則古致發明之說不過曰移屍圖賴而已欲售至祕之計惟恐幾微之或露卽人之常情也雖使成哲至愚極迷將欲行此密計而不察讎人之潛立門外竊聽祕計乎若使古致眞箇竊聽則登山走避雖急於脫身替縳弱妻寧不思奔救亦何不多募鄰人急遏移屍之擧早爲自全之策乎粧撰漸巧眞贓愈露至於心坎傷之始隱終顯屍親供之前矛後盾固是凍死之例症不過語暈之未詳俱不足深究請罪人古致依前訊推期於得情敎以査官與道伯意見皆無異同而獄案疑則疑矣且死者有宿憤欲逞憤於正犯者反死於正犯之手何也然而死者死正犯生則此獄正犯非今正犯而何實因之屢改而被踏改爲被築其間雖曰五十步百步而內傷懸錄只載於初覆檢案又有何委折乎更令主同推官後同推時出意見究覈於言外如有疑端使之報來後狀聞又啓言喬桐府殺獄罪人秦同伊獄事之仰請更査非以爲十分有疑也傷處之不合於當下致命也閧端之元非有本來事根也葛韓反證之有外常情也䔉便救急之或有他端也凡此數條旣不能釋然於心中則更令査究冀有以益加愼䘏今覽更査邑報道啓辨析備至以査官之貌稽言聽而道臣沿之而爲說則不宜以臣起疑於文案中之一二管見終始執言使重獄無究竟之期依道啓秦同嚴加訊推期於取服金大伊巫女連伊則亂本也禍祟也亦令嚴刑遠配之意請分付從之敎以正犯秦哥所爲豈不誠孟浪虛謊之甚乎文哥之入廚而旣不與其妻作奸幷與挽裳對飯等狎近之迹而無之則干他甚事毆而至殺抑文哥別有殊常之所爲故忽地阧發肚憤腔血自歸殺越之犯乎該倅武臣也必諳似此情僞而且是曾經捕將此箇交騙之習宜知妙理別出意見於曾所經歷之端多般究覈如有疑端使之報來後狀聞事分付道臣所謂干犯巫女則何必定配各別嚴刑遠島卽充定屬婢又啓言慈仁囚奴銀三獄事今覽更査啓本則趙朴二證人明言其愚迷雖蠢之狀以實其無詐而謂非扶抑也屍親朴召史指陳其聾瞽昏荒之實以見其自誤而謂非歧貳也凡臣所論一切勘破臣之前所以獻議者欲以補道臣之不逮以之求決於道臣也而道臣之見乃反無疑之可決苟非見得透到則決不能如是質言到此而臣不得不信依道啓元犯奴銀三嚴刑取服亟施償命之典兄弟爭死之義雖不可責之於渠輩千三傷倫敗俗之罪可謂人理之所不容另加嚴刑邊遠定配亦不可已初檢官慈仁縣監姜彙鈺獄情徑報雖曰格例之違越元犯執定旣無檢事之錯誤請拿處置之推考警責敎以第爲依回啓施行獄理之外倫理不成說五品之不遜何至是也道伯在承化之任何乃泛忽看過乃爾亦竊爲之慨然推官之妄錯無關於檢事之然否待麥秋拿處
정조 22년 · 강
判下社稷動駕時軍兵稟啓
정조 22년 · 목
兵曹以來正月初一日社稷動駕時隨駕及留陣軍兵取稟敎以適値新奮番日使之通用而步軍則各營內入直留三十名外入直留二十名除出與御營出番鄕軍三哨壯營上番鄕軍一哨訓將都領各營新奮番標下軍隨駕馬軍則亦以壯訓禁御入直新奮番都領禁軍新奮番一番隨駕其餘留營留陣置之皆令在家飽喫歲食而犒饋則後三日初爲之事知悉
정조 22년 · 강
命注書金啓溫假注書李毅遠拿處
정조 22년 · 목
承旨李肇源啓言符單子之修正入啓何等嚴重而今日忠淸兵使鄭忠達宣川府使柳師模授符單子中已頒之第三十九符以完符混同書入第七符所當依筵敎懸註而亦不措辭而書入萬萬可駭當該注書所當重勘而本院請推外無他罰何以爲之乎敎以拿問嚴處而在鄕新進安知格例實注書不能檢飭院隸之致密符所重何如則犯此前所未聞之罪駭然甚矣所當嚴勘歲時不遠當該實注書亦爲拿處杖徒奪告身以公罪收贖放送事分付
정조 22년 · 강
遞副應敎尹序東等
정조 22년 · 목
政院啓言副應敎尹序東修撰趙得永牌不進罷職傳旨今方捧入而應敎鄭萬始校理金羲淳副校理沈奎魯副修撰南履翼朴鍾淳牌不進罷職傳旨未下校理金履載修撰高宅謙在外副校理柳河源受由玉堂上下番俱空已至多日請副提學未差之代開政差出牌招入直敎以竝許遞差代
정조 22년 · 강
吏曹判書金華鎭疏陳病狀乞遞賜批
정조 22년 · 목
批以聞卿子承宣之言而詳知卿病勢矣其間如可强有時赴政何難乎至於駿奔之節替行已多其例卿其勿辭俟少間卽爲行公
정조 22년 · 강
推兵曹判書李時秀武臣祿試射犯科人徐完碩令兵判拿入嚴飭此後如非未滿四矢則付之試記尾局
정조 22년 · 목
武臣堂上祿試射試所啓言今日試射時崇祿徐完碩與差備官徐潤弼符同十四矢以十五矢偸劃試記試體至嚴從中弄奸之狀萬萬駭然旣已摘發則後弊所關不可置之請徐完碩令該府拿問處之當該差備官令攸司依律科罪敎以近來試射不嚴者莫非兵判不能束濕之致兵判推考差備官付之兵判各別嚴治而徐完碩則本來名弓也近所謂李春馨輩不啻風斯下矣一矢之間如是用情必是老且飢寒窮不能聊賴之致年必近七十令兵判拿入嚴飭今之祿試射軍豈敢望完碩之一才乎此後如非未滿四矢則付之試記尾局仍以因特敎付祿懸註
정조 22년 · 강
命捕校洪時福嚴刑取招以聞
정조 22년 · 목
以司謁金興大手本別監白景孫被打於前捕校洪時福爲先除下事敎以捕校敢打掖隸乎嚴刑一次取招草記事分付
정조 22년 · 강
命三南道臣就各邑堤堰洑之蒙利廣而壞塞甚者以所劃賑穀作爲糧資農殷前訖役以其形止馳報籌司自籌司另擇解水利者分行考察
정조 22년 · 목
備邊司啓言洪州幼學申在亨上疏稟處事命下矣取見其疏本則其一堤洑堰申飭事也其所謂借民力致官力考勤慢爲殿最者卽不可緩者也然於借民力致官力之中又自有多少層節如小小役處作者輩例必運力年年修治先就各邑堤洑堰之蒙利廣而壞塞甚者各定其幾處而用民之當以千萬計者以所劃賑資中劃出幾石作爲糧資量其日子期於竣役則此實合於荒年興作之政而丁取雇食賑口必減穀散閭里亦有餘效爲先以此分付三南道臣面議守令後以其可合修築之處數卽令狀聞而必趁冰解之後農殷之前一齊訖役以其形止馳報本司自本司御旨另擇識農務解水利者分行考察至於古未築今可築者除非十分無疑不必一時發令以致煩擾之弊此則毋論大小民人若有相形便而就功役者其爲可尙豈止捐財補賑之功乎道臣狀聞拔例論賞守令考績本不出於七事而農爲七事之首則以課農爲殿最卽是法意也此後則先書農政優劣次及他政之意定式知委蓋此修築之政不但三南爲然諸路亦當一體擧行而畿甸東西北事情稍異就此覆啓中辭意節略行會允之
정조 22년 · 강
命興海前郡守成大中等罷職
정조 22년 · 목
備邊司啓言頃因慶州府尹吳鼎源上疏海弊事海弊申禁首先毀畵之該倅施以違制之律事命下矣卽見慶尙監司李義綱所報則以爲本道海弊申禁辛丑則進上情費一竝釐正癸丑則邑屬例情從略存減丙辰則江海船隻査頉改案右沿漁場還屬統營而首先毀畵守令興海加斂始自甲辰南海在於己酉長鬐在於壬寅延日在於癸卯現告成册修正上送而毋論山郡海邑進上情債之比前加徵者量宜酌定成出節目以爲永久遵行之地全鰒及他餘物種移貿之弊今方面議守宰待其停當追後牒報爲辭矣取考現告成册則興海當該郡守成大中南海當該縣令李宗洙長鬐當該縣監張齊斗迎日當該縣監李長煜矣雖非近年所犯奉朝飭申嚴之後無難毀畵者萬萬可駭請竝令該府拿問勘律敎以年來申禁至嚴則今此現告雖曰首犯卽不過辛丑例飭以後現告也謂之令前亦可年復年來海弊滋甚其所不法愈往愈甚此輩之獨漏太近於僥倖癸丑丙辰以後首犯守令使之更捧尤無狀者現告以爲嚴處之地而此草記中諸人亦不可全然勿論爲先罷其職近以農政一事辛勤提飭而苟欲勸農宜從懲貪始今之貪墨異於古之貪婪所以懲處之方亦自有今文古文之殊而廟堂臺閣之間近於懲貪二字何嘗有議到說去者耶使按藩者竦息典邑者斂手之方爲先講究無使此敎又爲紙上之空言仍敎曰臺諫之久任莫若近日正當言事之秋此批答一通頒示詣臺兩司俾各隨聞糾正
정조 22년 · 강
前持平尹在陽疏陳時務八條賜批
정조 22년 · 목
疏略曰當今之世所當變通之時急者有八焉一曰均倂作二曰蠲白徵三曰禁南草四曰許民耕五曰充良役六曰矯糴法七曰減吏額八曰革科弊凡此八條實是急務也一曰均倂作者實爲無土者之有土也二曰蠲白徵者畓則有初不落種未移秧等災特許無稅獨於旱田雖有今陳奮陳樹木成林之地亦皆納稅目今民情皆願査陳俾無把束之白徵隨起納稅永爲定式則此爲一大善政也三曰禁南草者生穀之土漸縮民財之艱益甚南草之害至此而極矣可不禁哉四曰許民耕者毋論五軍門各官房忠勳府勢家田可耕處陳棄者多而居民起耕則本主還奪故永棄而不耕如此之地許興民耕食則民有生穀之利國有收稅之利矣五曰充良役者良丁無實之弊去而益甚有一可革之道凡有除番軍官及除役村里者一竝革罷則可以充死者之番凡有移去移來者有公文然後容接則可以禁生者之亡矣六曰矯糴法者自今爲始糴穀與餉米皆折半留庫折半分給春間作錢一依京司發賣例乃於時準價之內減價許賣秋後從時直以其錢貿置新穀明春則以前春折半留庫者發賣凡於春秋市直之間雖有貴賤懸殊者減價之中每斗必取三錢之剩其餘所利不計多少盡歸之民則官無督捧之苦民免族隣之徵矣七曰減吏額者毋論大小邑吏額多而害及生民計其邑之大小稱其額之多寡宜矣八曰革科弊者近來科場混雜爲今之計京儒則四學敎授受五部擧案出各體科文之題試取其入格者各以其榜呈于太學則大司成以四學榜中人試于前略加黜陟以其榜呈于禮曹鄕儒則各其本官受各面單子出題試取一如四學之例各以其榜呈于巡營則觀察使以列邑榜中人試于前略加黜陟以其榜呈于禮曹凡於大小科設行時照驗於禮曹所在京鄕榜許赴至於榜外若有一人之冒入者則三年徒配十年停擧如此則場屋恢恢永無一人之蹂傷亦無一人之倖占矣批以爾因農務而敷陳諸條殊可嘉也竝作之均井田限田以外最好之規而綱擧然後目張雖以朱夫子通才達識亦於合行規制每致鄭重未嘗言其一朝卽改則此亦類是矣白徵之蠲爾言固是容俟稍熟之年擬試査陳之擧矣南草之禁禁之非難意或有窒礙處矣許民耕食於官田富民田陳棄處事此在於道伯矣良役黃白之弊可勝言哉除番除役之革與不革亦非朝家更煩辭敎者但當以時考察列邑擧行之勤慢矣糴弊之半留事卽近所講究者矣大小邑吏減額事曾因他疏廟堂屢有覆奏矣科弊釐革卽初元詢諮中一條而荏苒至今者非謂無可施之良法法不能徒行鄕擧里選與孝悌力田等項名目施之於今萬有一有其名而無其實則莫若初不輕施之爲合謀始之體也近予所以百里則必施於三司中用人則必求諸牧民者欲使所用如所求也然而歷詢然後可決矣
정조 22년 · 강
有政吏曹參議蔡弘遠進
정조 22년 · 목
以洪樂游爲應敎金熙周爲校理李升運爲副校理李貞運爲修撰張至冕爲副修撰
정조 22년 · 목
以金履載爲獻納趙萬元爲校理朴吉源爲副修撰朴宗甲丁範祖爲同經筵
정조 22년 · 목
敎曰在外獻納許遞今日政差出
정조 22년 · 목
以尹寅基爲掌令趙萬元爲獻納尹序東爲副應敎
정조 22년 · 강
賑恤廳以耽羅進上領來人米斗分給啓
정조 22년 · 목
該廳啓言依下敎濟州進上領來人四十二名處各米三斗分給
정조 22년 · 강
勘放時囚李聖龜等
정조 22년 · 목
義禁府啓言交河前郡守李聖龜原情以爲渠於到任之後先撤官庖嚴飭場市莫敢冒犯而初無納稅之事矣今此道啓以自來狼藉爲辭者雖未知緣何致此而莫非渠不能奉法之罪云請刑推得情敎以考律照勘以聞又啓言淸州前牧使李寅爕原情以爲渠之所遭卽刈柴燔瓦刈楮浮紙兩件事而本事道啓旣謂之落空且所燔三十二訥之瓦積在瓦所所浮二十八束之紙不納年紙則別無可以費辭分疏者至於闕民捧錢自是事理之外旣無是事衆招亦皆明白則亦無待乎渠之更事發明云請刑推得情敎以西原土性藉使信美且厚果宜於樹植松舟檜楫之需長得百年然後可議且髼鬆蓊蔚有非責效於交承新舊官之間者則彈語之失實據此易辨且臺啓之松檜道啓改爲柴草足以反隅餘一件而若非官怠於宦成豈至速謗於瑣節罷職放送又啓言李聖龜杖一百收贖告身盡行追奪放送允之敎以如有功議各減一等
정조 22년 · 강
前察訪康堯愼疏陳農務三條賜批
정조 22년 · 목
疏略曰爲農之耍有三其一曰相土宜土之有高低天理之自然地勢之不齊也是以古之民低而有水則爲水付種高而無水則爲乾付種高低得宜歉荒不至今之民不然用力欲小而所收欲多必於奉天無水之地竝爲注秧五六月之間天或不兩則若不晚移仍爲陳廢乾付種雖曰人力之多入而第以今年觀之水付種乾付種皆有所收獨於晚移偏被其害臣竊以爲禁民於移秧無水根處然後穴農可無而生穀有道矣其二曰翻耕翻耕者秋後空田之耕也所以草根腐朽土品柔滑勿論田與畓一番翻耕其利倍蓰臣竊以爲勸民秋耕然後民力可一而生穀有道矣其三曰趁時臣竊觀圻甸之民優游度日惰慢成習其視唐民之勤穡豳俗之趨時誠蔑如矣臣請言其所以民不勤之弊竊觀鄕谷之俗契會之頻爲弊莫甚夫契會之設其義則好而近日之契名以爲契而實欲偸閒雖於播種之方殷除草之方張而農務可廢契日不曠臣竊以爲契會之弊先禁而後民力有舒而作農可勉矣批以注秧之弊付種之便諸說已有之凡事不可一蹴到猝改今年祛其泰甚明年祛其泰甚退計數年必有其效矣勸民秋耕之益於生穀爾言甚好守宰之見此批者與爾同志則不待勸之而自當勸民矣第三條趁時云云爾之言亦是矣
정조 22년 · 강
召見來待諸臣鄭民始趙心泰嶺南句管堂上李時秀有司堂上李書九于重熙堂
정조 22년 · 목
政院啓言嶺南句管堂上來待有命而兵曹判書李時秀來到闕外謂有身病不爲入來請推考允之敎以牌招入侍
정조 22년 · 강
命公州營將李烷口傳相換
정조 22년 · 목
兵曹判書李時秀啓言家在本道人例不得爲本道營將而新除授公州營將李烷乃是洪州人所當改差而係是因特敎差送者故敢此仰達敎以口傳相換
정조 22년 · 강
遞總管蔡弘履徐邁修申應周
정조 22년 · 강
遞承旨李益運申耆
정조 22년 · 강
遞獻納趙萬元應敎洪樂游副應敎尹序東校理金熙周副校理李升運副修撰張至冕
정조 22년 · 목
敎曰誓戒在明在外及未肅拜玉堂臺諫許遞政官牌招開政待下批牌招察任
정조 22년 · 강
敦寧都正黃運祚上疏陳無敦寧賜批令該曹稟處前忠義衛張志瀚上疏陳農務五條賜批
정조 22년 · 목
疏略曰移秧之法自有定式而不計土地燥濕擧皆移秧以冀僥倖一過彌月之旱山野咸枯臣之所憂者一也水車之法可謂農家之奇器而鄕外雖氓全昧其制傍有萬斛之水而地勢稍高則田中之穀日就枯黃臣之所憂者二也堤堰畓所恃乃水門桶也私養之山元無可合之材故欲改則呈于堤堰司得用於禁養山木而道臣帥臣以防塞爲主臣之所憂者三也南草之農夥然膏腴盡歸無益之資嶺東之山拓開山腰頹沙壅川山下之田漸失其形臣之所憂者四也朝家惟正之稅多歸陳田無土之民雖欲起陳而陳土所出不足以應其稅一陳其田終無再墾之望臣之所憂者五也移秧之法雖不可全廢而不可合處一竝禁斷水車之制旣是孝宗朝申飭創行者使中外斷然創行則其爲博施之利豈但爲述古之聖德哉水門桶之木雖於禁養之山旣有風落木則隨其訴摘奸後以其可用之材許其取用公私便利亦何如哉南草之弊布告中外不使播種則一年之內可以去根陳田則許以起耕後限三年無稅及三年之後尺量改執使之從輕應役則將見野無廢土批以五條說弊俱有所據下廟堂看詳如有可以稟處者稟處
정조 22년 · 강
前純陵參奉李尙熙上疏陳農務賜批
정조 22년 · 목
疏略曰農者天下之大本民以資生國以裕足而竊究其本則亶係於人君一心上運化者大抵人君之心卽萬化之原也且夫治農理者莫神於炎帝而不過一敎字而已務農業者莫盛於禹稷而不過一時字而已勤農事者莫先於周代而不過一豫字而已或曰疏滌陂池之深廣隄防川谷之流溢雖有亢旱似不爲災矣臣亦以爲防築之貯水事半功倍寔爲有國之先務而近來人物蕃息生業漸艱昔之陂池去其泥而成其田已作謬規不可猝定者專由於尺量不均經界未正故也臣近寓畿邑請以耳目所及者言之畿內長湍之芬池川陽城之火山坪俱是新開大洑一竝毀撤全坪陳荒亟令有司之臣行會該道臣從民願開洑兩邑如此他道可知廣加申飭庶有裨於灌漑之利矣臣更有區區之說卽伏見下敎若曰盡其地利修其人事據五行之交運體四季之寄旺爲敎則天時地利人事之道諄爲一統矣夫以水旱言之固係天時而燮理調勻之道亶係人君萬化之原此臣所以竊究其本源者也夫以風土言之則固係於地利而引漑滋潤之理亶係於水功此臣所以開洑築坊爲先務也其撫摩勸課之政亶在於司牧可牧之官係於選部得人雖有三件事各論而審其歸則勿擾民而已今臣所陳雖無別般可採之條而專以一心上萬化之原寔爲務本敦本之元符且爲善繼善述之要道批以旣陳三件經綸以勿撓民三字結之申附懋本敦本之元符歸之於一心上萬化之原爾言是矣是矣當留意其中長湍芬池川及陽城火山坪事令堤堰堂上看詳處之
정조 22년 · 강
以金思穆閔台爀爲都總管鄭觀采爲副總管口傳也
정조 22년 · 강
命秋曹崔尙耆事更爲嚴覈
정조 22년 · 목
刑曹啓言因義禁府啓辭興陽呂島定配罪人崔尙耆子命說以其父之母年七十他無兄弟手自書單替使柳得現納至登草記混蒙疏放之後稱以柳得之誤告呈狀自首欲免其罪者誠極奸譎竝與來納之柳得移送秋曹照法重繩事命下矣命說之欺罔呈單以至草記混被宥放之狀極爲痛駭故嚴刑一次後杖一百徒三年定配於咸從府杖則待辜訊之限決杖押送柳得不過使喚者則不必深勘請自臣曹嚴刑一次放送敎以旣云出他不知則安知非柳得家上典之所爲乎更爲嚴覈以爲罪其罪之地而崔命說若有奸情則其罪豈至於刑徒乎各別詳査歸一
정조 22년 · 목
義禁府以啓溫杖一百告身盡行追奪徒三年定配以公罪收贖放送啓
정조 22년 · 강
命罪人尹景允令全羅道臣捉來嚴刑究其指使之人
정조 22년 · 목
全羅監司李得臣以罪人尹景允寶城郡到配馳啓敎以外營豈有魚物之貿取者白地憑藉之狀不可但以痛惡言令道臣更爲捉來嚴刑究覈其間指使之人使之狀聞
정조 22년 · 목
以李書九沈象奎爲承旨洪▣爲掌令李海淸爲持平南履翼爲獻納朴吉源爲應敎沈奎魯爲校理趙萬元爲副校理朴鍾淳爲修撰洪樂游爲副修撰
정조 22년 · 강
遞吏曹參議蔡弘遠以李祖承爲吏曹參判任希存爲參議前望也
정조 22년 · 목
敎曰旣命給暇往來吏曹參議蔡弘遠許遞與參判未差之代前望單子入之前望以祖承等批下
정조 22년 · 강
命鴻山囚李應駿各別詳査該倅待麥秋拿處
정조 22년 · 목
刑曹啓言鴻山罪人李應駿等之獄當初譏捕時應駿叔侄異囚各問竝卽輸款有若叔侄爭死者然至於中間應駿忽以借手於其侄竊符投火納招以造謀自當以指使歸侄但日子進退時辰早暮與其侄直招之言大相矛盾而以事勢言之應駿雖經通引卽目下村居之蹤雖欲乘時闖入自偸官符決不可辦以乭石言之渠以朝夕近官之知印竊取掛架之官符揆以事勢亦涉無疑尤極巧惡者卽乭石之畢竟變招而當初情節便成疑眩若以最初輸疑區別首從照法勘斷則可謂究竟法請分付道臣更定査官反覆究問期於歸一狀聞後稟處敎以名以邑倅該邑之因不能指一行査以致旣査又査究竟無期特以該邑不人於稍實秩姑不處分待麥秋該倅拿問處之而初招與變招之孰是孰非各別詳査報來之意分付道臣
정조 22년 · 강
命淸安延東標之元犯執定依大臣及前判堂議施行
정조 22년 · 목
刑曹啓言淸安罪人延東標事問于大臣及前判堂則右議政李秉模以爲死囚之互換元犯其所難愼無異檢驗徒憑一囚後來之招遽變三年牢定之案臣未之聞又況囚非別人卽元犯之弟乎曹讞中柶戲諸人不必於甫川隨參之人人人而以東標之意授之云已是透得獄情且如指授則元犯不指授則無犯間於元犯無犯而別設首惡之名以處之從之以次律誠不知何說云者可謂節節得當依曹讞施行恐無可疑云前判堂戶判趙鎭寬以爲有用就捕之前假使諸曰推諉於在逃之蹤孰能究詰而其所謂夜會也賣畓也造謀也指使也東完奎文衆口同辭都歸東標東標亦不敢自明及有用就捕之後非特諸囚變招歸之有用而東標亦隨而自明老獄生奸灼如觀火至於有用之躬犯固萬萬胸悖而渠是東禁之孼少弟耳不有所指使則一門諸人豈肯受渠頤指同惡相濟乎大抵讎視命吏要路作變其去强盜桀驁類無幾苟非使役群醜恣行胸臆無以辦此此豈一有用之所能爲哉反覆參究東標之爲元犯恐無所逃云大臣之議前判堂之議如此請上裁敎以依議施行之意分付
정조 22년 · 강
命奉化囚郭後宗減死酌配
정조 22년 · 목
慶尙監司李義綱狀啓奉化囚郭後宗蹴踢金驗三翌日致死事看證趙萬招以爲今月初六日驗三來到千巖回家初七日初更量何許五六人場市回路聚坐家後路忽請南草火驗三盛火出給之際同類張戌曰家接路傍每値市日則道深驛漢之使喚甚苦苦云則座中數人聞言叱責驗三飮酒方醉聞其高聲樣譬悖談突入於匝坐之中道深驛居朴龍巖禹次乭權二得等見其妄悖避坐之際本里居院奴後宗申民等兄弟追到而驗三莫辦誰某手把支機柯支左投右揮杖及申民手邊後宗勃然起恕扶曳驗三髮頭手打中踢申民反奪驗三所執支機又打驗三三人共鬪驗三已僵臥不知人事而後宗謂以佯若不起又爲蹴踏胸膛渠等挽解負舁驗三入置房中氣息奄奄之中只曰郭郭又曰後宗後宗初八日卯時量致命云初檢官奉化縣監蔡弘直跋辭元犯以後宗懸錄實因以毆踢內傷致死懸錄覆檢官榮川郡守趙鎭大跋辭元犯與初檢同實因以內傷致死懸錄此獄則內傷最難執定醉飽致死且在法文則今此驗三醉旣未醒食又頓飽猝當閧場左顚右仆雖非他手猶可自傷謂之打踢則打踢之痕旣不顯著謂之蹴踏則蹴踏之形亦不分明小小痕損俱非一夜致命之傷則實因也正犯也終不能無疑敢此論列恭俟處分○刑曹啓言此獄之腹肚膨脹口鼻之血流自是內傷速死之驗則驗三之經宿殞絕專由於是其傷之由人由己卽此獄之大關捩而初覆檢官但以首從之別費辭張皇初不以自顚被毆之孰輕孰重盤問分開者未免疏漏該初覆檢官竝從重推考其顚毆之輕重更令多方盤詰於應問各人處啓聞後稟處敎以道啓傳生信有意見依回啓論理減死酌配
정조 22년 · 강
命龍仁囚洪者斤世姑爲停刑以待處分
정조 22년 · 목
刑曹啓言龍仁罪人洪者斤世事腎囊之脫傷腎子之糜爛推官道臣及前後刑官已有逐條辨破歸之於運曳時皮磨之痕且腎囊乘虛與貼骨之肌肉不同豈有受踢皮脫之理亦豈有脫之過而至於腎子糜爛之理乎推官曰經宿中氣暴病至死道臣曰寒夜露宿病隨而谻臣亦無異辭於其間而獄體至重不敢擅斷請上裁敎以觀於道啓曹讞可知其容有可恕而殺越之獄有難輕決姑爲停刑更待處分
정조 22년 · 강
命盈德囚金得孫嚴飭推官得其情實重推時道臣李義綱
정조 22년 · 목
慶尙監司李義綱狀啓以爲盈德囚金得孫打刺全萬水卽日致死事丁巳九月二十四日囚正犯得孫發告萬水來到渠家執何許女人欲爲劫奸渠責其無禮萬水公然稱病仍臥房中渠往浦村貿魚渠妻急到中路言金哥以刀自刺其胸故急來見之果如其言云摘奸則萬水已死詞連主人權士仁招渠到得孫家萬水果與何許女人在房中得孫扶執萬水之髻至以長作木無數亂打滿身受傷有難盡記云初檢官盈德前縣令李潞秀跋辭實因以被打刺致死懸錄正犯以金得孫書塡覆檢官寧海前府使黃櫽跋辭實因正犯與初檢同此獄始也打踢以致傷痕之狼藉終焉剚刃竟至卽日之致命打踢者旣是得孫則剚刃者固非別人參究情跡誠極兇獰蓋當兇身之當初踢打旣猛且毒三日之內一縷將絕而伊時光景衆目森列萬水死後推諉無處則於是闖生凶計潛加一刃欲免犯手之罪假作自刺之狀另飭推官各別嚴訊期於輸款○刑曹啓言脊背痕損雖是必死之處心坎剚刃乃爲速死之驗則兩檢實因俱以打刺懸錄者不合端的得孫以不近理之事粧出初旣下手而自走告官末乃行刺而歸之自處其爲兇巧節節破綻罪人得孫另加嚴訊期於得情被刺之欲辨人我自有捷法臥室之如何開門臥法之如何向背何不盤問而當初行檢未免疏漏當該初覆檢官請竝重推敎以盈德金得孫則全萬水之死死於打乎死於刺乎打之雖有詞連刺之不過摸索其死也歸重於打一邊則當捨却刺一邊登卽成獄否則打有證而刺無證自刺與被刺先須究竟然後可議完決而被刺之由於得孫之手與得孫之妻之手此一款亦不可不的確執定無絲毫疑端獄體始具前後道臣之以然疑之獄不少持難牢成獄案致有今番錄啓者事之疏忽莫甚於此時道臣從重推考嚴飭推官斯速査究得其情實報來狀聞後稟處
정조 22년 · 강
命永川囚金次世更令嚴覈得眞箇疑端別爲狀聞
정조 22년 · 목
慶尙監司李義綱狀啓永川囚金次世足踢千召史第四日致死事丁巳十月二十四日囚屍親閑良金益鼎招內渠爲人山直出他還來則渠妻委臥言曰今日細洞金次世亂斫松枝故欲奪其鎌則次世執吾頭髮以膝撞腹之際樵軍金卜乭欲爲救解手執次世上吐打頰數次則次世又以足踢吾下腹幾至氣塞卜乭負我歸家痛勢漸重云而仍爲致命而渠妻生前以爲吾雖致死如欲復讎必當行檢露體切勿告官善爲埋葬故未卽告官云正犯金次世招內千召史齒裂渠衣服不堪其憤左轉右轉之間足勢至及於千女陰戶岸以至此境云矣初檢官永川前郡守沈公著跋辭實因以被踢致死懸錄正犯以金次世書塡覆檢官河陽前縣監趙永祥跋辭實因正犯與初檢同此獄脊背紫黯陰戶血凝已著脈錄實因端的詞證俱備連加嚴訊期於輸款○刑曹啓言次世登山而自犯偸紫之罪千女奪鎌而反致荷杖之變使無辜弱女致命於四日之內罪人次世連加推訊期於輸款敎以永川金次世則男女之强弱迥異且脊膂紫黯不但爲要害可執之證外此陰戶之血凝兇身亦以爲轉踢之間足勢至及於陰戶之岸云此獄無異已承款而死後勿檢之說旣出於屍親之口則屍親亦人耳寧以死者所不言者爲其夫而挺身質言反作兇身掉脫之階乎此一款後同推時更令嚴覈如獲眞箇疑端別爲狀聞事分付
정조 22년 · 강
命聞慶囚金辰昌嚴刑得情
정조 22년 · 목
慶尙監司李義綱狀啓聞慶囚金辰昌足踢李卜才翌日致死事丁巳十月二十六日囚屍親李靑叔招內金辰昌以本店座主近日炬火負卜等役及步行幕全不輪當之意與渠侄卜才多般詬辱卜才辨其不然則辰昌發怒猛踢胸膛仍爲致命云干連姜占乭招內渠妻父金辰昌與卜才互相鬪閧妻父頭觸面部卜才仆地被打致死云云容或無怪云正犯金辰昌之招渠與卜才爭詰時一番相觸之外果無踢胸之事而卜才不忍憤怒渠自翻轉有此致傷云初檢官聞慶縣監宋倫載跋辭實因以被踢致死懸錄而辰昌之爲正犯無容更議云覆檢官醴泉前郡守權偗跋辭實因與初檢同正犯以辰昌書塡此獄則起鬧於店役之不均逞憤於言辭之無禮頭勢旣甚猛毒足踢不計緊歇全昧人命之重致此殺死之變檢庭納供自服其撞觸唯願速死卽渠斷案另飭推官各別嚴刑期於輸款○刑曹啓言此獄初無毫分可疑蓋一觸卽蹲之狀繼踢隨倒之說衆口同然以親壻而質言光景以兇身而不得掩諱罪人辰昌依前訊推期於得情敎以聞慶金辰昌則一番頭觝其面部云而睛珠露綻則猛歇不關於一觝再觝一番足踢其胸膛云而缺盆血癊則輕重何論於一踢再踢乎兇身之當時使酒死者之伊日亦醉觀於供招亦可想得況年過六十之人當其行兇也不用器仗所使者特不過頭與足其撞着之勢似不至於翌日致命此或爲一分審克之端乎道啓曹讞俱有意見姑難輕容他議依回啓施行
정조 22년 · 강
命盈德囚朴貴太嚴刑絕島爲奴金光才嚴刑爲奴當該慶州營將問名令該府拿問嚴處
정조 22년 · 목
慶尙監司李義綱狀啓以爲盈德囚朴貴太打踢李萬杰卽日致死事丁巳十一月二十八日囚看證崔聖文招內渠到盈德開印寺則萬杰與其妻隨廣大而來場市廣州鎭出使謂以賊漢執捉結縳羅卒朴哥以如掌片石一打萬杰耳頰以眞木抹隨後亂打云干犯金光才招內賊漢萬杰甲寅年分出沒於義興義城兩邑之間見捉於渠而失捕於加嚴谷李者斤老味爲名者也朴貴太先以抹木隨後打之多般威脅終不進去渠亦數次打之同爲負到於將校所在處萬杰旋卽顚仆仍爲致斃云屍親私婢栗節招內渠夫本以兩班奴子叛主逃亡流離乞食年前被捉於上典重被杖治臀腿上有痕至於膁肕上舊痕未知緣何有之云矣初檢官盈德前縣令李潞秀跋辭實因以被打踢致死懸錄正犯以朴貴太懸錄覆檢官寧海前府使黃櫽跋辭實因正犯與初檢同此獄觀於兩檢傷痕慘毒參以衆招詞證俱備已成斷案無容更議罪人朴貴太嚴加訊推期於輸款○刑曹啓言此獄已成案已具而兇身尙今抵賴者以甲寅失捕之賊黨作爲藉口之資而假使萬杰眞是加嚴之餘黨更無盜贓變爲良民則樑上舊惡不必追咎勿論京鄕捕卒輩之憑藉譏詗殺越人命者比比有之若不嚴究則此等橫暴之習無以懲戢請本獄之外別出問目加刑得情之意分付道臣敎以盈德朴貴太則討捕校卒之行惡便一盜賊前此隨現如律未嘗原其情而宥其死至於此獄則屍帳痕損殘酷獰毒法外豈有他辭然而理獄如治緖雖於十分無可疑之處亦有十分反起疑之端所謂萬杰明是賊漢腿瘢莫曰上典所打肕痕難掩賊刑之跡況叛主爲優挈妻匿寺雖非甲寅之小者卽一海曲之亂民而旣捕又逃更捉旋拷之際麤忿陡發另施綁打不可全歸之私憾殺死者死所以償其死也萬杰則厥罪當死固無可償而今以不死於鎭營死於貴太之手置貴太於死律殊非示懼於姦宄除惡於鄕里之意貴太嚴刑絕島爲奴干犯金光才亦爲嚴刑爲奴出使鎭校兩人一體刑懲而年來飭敎截嚴爲鎭將者不善束濕管下校卒有此犯科若使萬杰無罪橫罹其爲害於平民當何如當該營將問名令該府拿問嚴處
정조 22년 · 목
諭善尹得孚入見如儀僚屬申大羽閣臣南公轍隨入講說見講學廳日記
정조 22년 · 강
遞禮曹判書金載瓉以趙尙鎭代之前望也
정조 22년 · 목
載瓉以病陳疏乞遞也
정조 22년 · 강
遞副總管閔台爀以李魯述代之前望也
정조 22년 · 강
遞藥房提調鄭民始以洪良浩代之前望也
정조 22년 · 강
命前兵曹佐郞李海淸仍任
정조 22년 · 목
因監軍單子敎以前正郞李海淸聞有情勢於臺職許遞軍色郞仍任
정조 22년 · 강
遞敦寧都正黃運祚仍令僉樞作闕擬入
정조 22년 · 목
吏曹啓言觀此敦寧都正黃運祚上疏則以爲臣無敦寧在法當遞云請改差允之敎以加設都正中陞實特命付職之後豈可作散僉樞令該曹口傳作闕擬入
정조 22년 · 강
遞吏曹參判李祖承以李益運代之前望也
정조 22년 · 목
敎曰今聞情勢宜令一伸吏曹參判李祖承許遞前望單子入之待下批牌招察任
정조 22년 · 강
敍卿宰中罷削人口傳付軍職未差兩司玉堂聞政差出
정조 22년 · 목
敎曰卿宰中罷削人敍用與未付軍職人令該曹口傳付軍職兩司及玉堂未差之代政官待開門牌招開政差出
정조 22년 · 강
命今政新除營將中當爲邊地履歷而再經營將者令兵判抄出來頭考績時令帥臣別具治績狀聞仍用邊地履歷不能者降資
정조 22년 · 목
敎曰以今日決獄觀之營將之不得其人管下校卒虐害平民該營將雖命拿處而甲寅失捕之穿窬竟卽捕捉者亦可謂不可無營將則束濕與戢詰之竝行不悖又莫如擇人今政新除營將中當爲邊地之履歷而再經營將者令兵判爲先抄出草記來頭考績之時令帥臣別具治績後錄狀聞則仍用邊地履歷不能者依故失馬例降資其外營將等亦爲別具能否狀聞當有勸懲之擧來頭繡衣之行依守令例拔例按廉俾各着念之意嚴飭此傳敎書籤付官案以爲常目之地亦令兵判知悉○兵曹啓言今都政新除營將中尙州營將李烷公州營將兪碩柱曾經營將及禁軍將羅州營將李鵬運雖未經營將以平安兵虞候陞資已經禁軍將俱是當爲邊地履歷來頭考績時別具治績後錄狀聞其外營將及兼討捕使中軍虞候等亦爲別具能否狀聞事分付各該道帥臣
정조 22년 · 강
承旨閔昌爀陳疏徑出賜批
정조 22년 · 목
疏略曰凡罪關宗社者縱不得手磔口臠一樹綱常於狂瀾旣頹之後而其奈下無決烈之情上有喣濡之仁使之假息至今官方之行羸豕躑躅之憂其將濫觴此臣之長唏永嘅者也昨又以諭書安寶之命哀情倍激猥上一啓用冀萬一回天之幸末乃有璽寶還入之命臣愚以謂非常之敎庶幾反汗俄又使六承宣廳坐而喩之以事體責之以義分俾臣主張其事而成就之臣於是惶遽失守終歸於無辭奉承之科有臣如此生不如死玆敢略控短章徑出禁扃伏乞亟削臣職批以爾之昨夜擧措今日擧行與夫徑出之擧昂莊詘伸各有所據不料近日朝廷有此盡職分知事面之人嘉乃不已辭於何有卽爲入來坐直
정조 22년 · 강
承旨韓晚裕李肇源沈象奎聯疏徑出賜批
정조 22년 · 목
疏略曰右副承旨閔昌爀以諭書安寶事陳疏徑出昨夜之一啓覆難固出於嚴隄防之意深得惟允之體矣今雖迫於嚴命不得不擧行而臣等旣因特敎同爲廳坐則其所擧行一也今於其自引而出臣等亦何可晏然職次不與同其去也哉玆敢聯陳徑出禁扃伏乞亟削臣等之職批以卿等豈引義之事乎許多文書皆捧入有旨亦自院中成送獨於安寶之諭書多日抛置互相推諉而無諭書而受符到任國體之外後弊如何目下義理豈容他說此亦矯時正俗之一道卿等勿辭行公
정조 22년 · 강
命應敎嚴耆校理洪秀晚副校理朴宗京修撰洪樂安申絢更勿擧論於法從三司之職亦勿登徹政望
정조 22년 · 목
敎曰不誠二字卽時弊中先摟拇指者日前見各房留院公事列錄書入者有京畿水使狀啓今月二十二日到任事云云之條件驟看以爲新帥到任更思此乃永宗屬於京畿水使管下而新除僉使李周爀到任狀啓也嫌於直書有此拔去職姓名書入之擧而留院文書院吏例皆書入付之不足責不爲嚴治而朝廷之爲朝廷不過擧措是耳擧措云者卽謂擧直錯枉也旣嘉乃於承宣則向者拜箚玉堂所爲卽未勘律之院吏所犯也其可仍爲含垢乎初則急於喣嚅只以口敎使之付籤其名於弘文錄矣士夫如此故吏胥亦效豈非凛然而寒心處乎名之曰堂箚章皇聲討而屢回考索未見論列之人姓名三字若以涉禁而不敢言則但當先請收禁否則不若不言往古來今如許玉堂置之論思之列使之竝肩接武於無故之學士殊非設館立署之本意付籤五玉堂更勿擧論於法從三司之職亦勿以五人者姓名登徹於政望以替投荒之典事分付
정조 22년 · 강
命均字印出匠限十餘名分屬壯勇營三軍門付之工匠元料鑄字所印役時除本役使用
정조 22년 · 목
直提學李晚秀啓言御製文字御定册子凡有印役皆自鑄字所擧行事體之莫重非尋常印書之比而外閣工匠本來不足均字印出之際每患苟簡以致工役之不能及期方外私匠旣無料布亦難使役各軍門有工匠牙兵名色均字印出匠限十餘名分屬壯勇營三軍門付之元料以爲除本役隨時使用之地則在軍門所費不多在印役所關甚緊矣從之
정조 22년 · 강
谷城縣監金熙采上疏請均巡統穀令各該邑從市直發賣大同木品前期上送該廳較正後收捧訓鍊都監禁衛營納米軍保以沿海邑納布軍相換變通本縣稅穀劃得舟橋船載運蛟龍山城餉令地方官糶糴賜批
정조 22년 · 목
疏略曰本縣民總僅爲三千戶還上各穀殆近三萬石中米爲一萬九千包雖使折半分留尙有民少穀多之患況此三萬石半留者至小盡分者甚多當年留庫條只爲四千石而米不過千數其裒益均儲之政誠不可已各營門耗穀作錢必於捀糴時執錢故取剩立本之弊於是乎出至如統營相距絕遠作錢區劃之際加數分排竝捀折價後高者作錢歇者還寢外邑安知畢竟取捨而有所等待乎依關文執錢忽有晚後還寢之擧則封倉已近穀價垂畢旣捀之錢更無還給作穀之勢守令染指色吏偸倉以本縣言之流來反逋至爲萬餘包前倅犯科亦由於此今年則許多虧欠僅已充捀而明年又明年安知無此弊乎且作錢之時發送將校遍行折價仍留督錢來者去者傍午絡繹列邑廚傳之弊姑捨勿論各驛人馬疲於迎送臣意則本道內穀簿毋論山沿邑較量民戶參酌分留或以本穀移轉或以名色互換京司穀之半留者各營穀之盡分者平均排置則於留穀有緩急之恃於分穀可無病民之端然則每年作錢之耗穀亦當隨其原數自可執總豈待該營分排而有所加減哉如是之後內而均役廳外而巡統營之耗穀作錢依舊例每年封倉後一從各該邑所在穀數使之從市直發賣而惟其捧糴時發將校執錢一款永爲禁革則各營之失利固尠矣萬民之除弊則大矣己亥年間故重臣鄭一祥爲本道監司時一付該邑使之從市直發賣至今南民稱頌不已特令廟堂嚴立科條另加申飭焉本縣惠廳納大同例以錢木參半取考大同事目刊頒者木不過五升三十五尺矣近來京廳點退年年層加乃以八九升細木極擇以納所以外方色吏輩每當大同木收捧之時升數尺度先自剡擇一疋木價至於四兩視事目詳定實倍之民間怨聲到處喧藉自明年爲始各邑大同見樣木一疋以七升三十五尺者前期上送該廳較正以來依此收捧以納則吏無售奸民自受惠令該廳參考事目酌定行會焉本縣所在各司上納軍民幾皆納布唯訓鍊都監軍餉保三十六名禁衛營官納保八十四名獨納米而每名元納米六斗雜費米六升五合式稅穀出浦稅船添載上納遠浦輸納之間浮費不些而以其軍需之重莫之捄焉以沿海邑某樣納布之軍相換變通使彼近浦者納米俾此居峽者納布實爲俱便之道令廟堂稟處本縣稅穀移屬法聖倉今至六十年漕船之致敗再徵不知其幾次程途相去爲二百二十里欲運本色則浮費倍簁故以穀輸納者少以錢往貿者多倉底穀價一時刁蹬每石加入爲二三兩倉在一隅旣僻且狹如非船路末由換貿或値商船遲到私貿間斷則坐待浦口動經多日十餘邑稅民爭先納倉之際更致二三日留滯自此抵彼路多險阨大川間之阻水沈穀往往不免又重以漕倉斛子較諸直上納邑所捧大小懸殊恰過數斗每於出浦之際稅民怨苦庸有旣哉古之私募船裝稅時京江無賴輩多有作奸故敗之習故不計遠近投屬漕倉漕倉之弊乃復如許今則舟橋船裝載之後上納凡節萬全無慮民情所在何可無變通之道乎求禮則由江抵海裝載有弊樂安則倉下直裝船路極便曾自巡營屢有設漕倉之議今以本縣稅穀移捧於樂安海倉則男負女載一宿往還本官監捧別弊自祛但有船價條之加磨鍊以漕倉雜費之所得庶可相計除弊便民孰有大於此乎本縣穀數僅爲八百餘石劃得舟橋船一隻執籌下來竝地邑添載充數則似無掣礙之端令廟堂稟處南原蛟龍山城爲山也一拳雙尖中野而突城之內外無所遮隔以爲之關防初無形便之可稱只使一營校守直者其無所重蓋可見矣本山城軍餉穀自地方官南原府主管以谷城求禮兩縣爲屬邑分授糶糴而本縣之卽今所掌米爲八百七十石也三之二捧於城倉其一捧於邑倉兩縣之遠面距山城程途俱過百里納糴則不勝其輸運之弊受糶則僅足於來往之費又當如此災歲則民病於城邑倉竝督愁怨之聲有不忍聞焉茂朱赤裳山城卽璿閣史庫奉安之地事體之重何如而軍餉糶糴獨自茂朱擔當今此蛟龍山城軍餉依赤裳例專屬地方官糶糴本境內兩縣分授之規永爲革罷其三分一邑倉所捧者別作名色儲留本邑則其所變通不過彼此邑會案釐正而已亦令廟堂稟處批以三千戶之於三萬石重之以許多弊端民何堪乎均巡統穀耗發賣之一依己亥道臣鄭一祥已施之例爲之事大同木品前期上送該廳較正後收捧事附陳餉保事竝令廟堂粘啓稟處本縣稅穀劃得舟橋船載運之請令舟橋司草記稟處蛟龍山城餉穀依赤裳例事亦令廟堂稟處
정조 22년 · 강
萬頃縣監李德鉉疏陳儲置米推移俾納大同各司貿米條限四五千石區處補賑錢斂散用咸陽郡及平馬兩鎭一視之惠他邑移來軍丁還送金堤二面割屬本縣賜批令廟堂稟處
정조 22년 · 목
疏略曰今春因繡啓陳達特許春稅停退納稅之民得以安堵惟正之供事係莫重今春已例不敢妄有希望而本邑儲置米庫在爲四百餘石若以此穀抄出難辦之民當春分給俾納大同待秋還捧以備儲置則庶可少紓其力矣還穀之弊專在於民少穀多本縣還總合爲一萬八千八百八十五石零除却各年停退當年應捧爲一萬六千五百七十九石而計今見存民戶不滿二千宿逋之多烏得免乎大抵各邑穀簿之比年增加專由於各衙門貿米之過多以本縣言之戊寅以前會付還米不過二千餘石自丙午至丁巳十餘年之間以貿米會錄者六千七百七十餘石耗上生耗今至一萬二千餘石之多所謂貿米之還俱是京營邸吏輩從中立本虛錄取剩者也限四五千石許以本價待年執錢或爲公家經用或令移送他邑則雖無目前之效其於久連蘇捄之政不無一分之益矣且本縣有賑餘錢名色者在昔設賑之歲有民人之納錢補賑者而賑後所餘爲百餘金其時邑宰轉報巡營作爲錢還而會錄於備局句管而數十年來傳謄故紙循例磨勘而已當初十緡之受至爲半千之殖而無所招徵雖以會內穀言之曠絕之恩已施於咸陽一郡蕩滌之典又及於平馬兩鎭此邑此弊不幸不徹於睿聽未被其一視之澤也本縣民戶凡一千九百八十一戶而班戶幾居其半軍保元額爲一千六百二十七名以應役之戶數計此充額之軍保則一室之內雖有四五人無一或免而亦不能當軍額之數而他邑移來之數至於一百十四名之多莫如一從都案所載各還本處之爲便伏願竝令廟堂稟處本縣民庫古以民戶斂米中歲以來地縮民散不能當其役則辛卯年間前縣令崔光璧鳩得三百五十餘石穀設庫斂散名之曰蠲役庫使之十年滋長存本需用而新弊復踵都爲殘民之逋負該庫公用每以還穀彌縫邑中諸議或以爲戶斂爲便而本縣地界三面濱海海濤衝壞月削歲縮猝加重斂則民必駭散其所變通之方惟在就隣近大邑另圖折補之方金堤之延陽馬川二面距金堤稍間而距本縣爲偏近若以此二面割與本縣則庶可以稍復邑樣竝乞下詢廟堂而處之批以千餘戶之於二萬包何異於谷城之受弊乎儲置米推移事令該廳稟處各司貿米條限幾千石區處事補賑錢斂散虛錄用一郡兩鎭已施之惠事他邑移來軍丁還送事金堤一二面劃屬事竝令廟堂粘啓稟處
정조 22년 · 강
御明政門行祈穀大祭受誓戒